පෙත්සම්කරුවන්ගේ නීතිඥවරුන් කරුණු දැක්වීමෙන් අනතුරුව මෙම මූලික විරෝධතා ඉදිරිපත් කරන ලෙස විනිසුරු මඩුල්ල එහිදී අතිරේක සොලිසිටර් ජනරාල්වරියට දැනුම් දුන්නා.ඉන් අනතුරුව පෙත්සම්කාර චරිත ගුණරත්න වෙනුවෙන් පෙනී සිටි ජනාධිපති නීතිඥ එම්.ඒ. සුමන්දිරන් අධිකරණය හමුවේ කරුණු දැක්වීම ආරම්භ කරමින් කියා සිටියේ ලෝක සෞඛ්‍ය සංවිධානය මාර්තු මස මුලදී කොරෝනා වසන්ගතයක් ලෙසට නම් කර ඇති අවස්ථාවකදී මැතිවරණ කොමිෂන් සභාව මැතිවරණය පැවැත්වීමට දින නියම කරනු ලැබූ බවයි.පාර්ලිමේන්තුව ආණ්ඩුක්‍රම ව්‍යවස්ථාවෙන් නියම කර ඇති ප්‍රතිපාදන වලට අනුව මාස තුනක කාලයක් ඇතුළත යලි රැස් නොකිරීම මඟින් බලධාරීන් ආණ්ඩුක්‍රම ව්‍යවස්ථා, පාර්ලිමේන්තු මැතිවරණ පනත පමණක් නොව රටේ ජනතාවගේ මූලික අයිතිවාසිකම් ද උල්ලංඝනය කර ඇති බවයි මොහු පෙන්වා දුන්නේ.ජනතාවගේ සර්වජන ජන්ද බලයට පිටුපා පාර්ලිමේන්තුව අක්‍රීය කර තැබීමට පියවර ගත් රජය රටේ ජ‍්‍රජාතන්ත්‍රවාදයට අගුළු දැමීමක් සිදුකළ බව පෙන්වා දුන් ජනාධිපති නීතිඥවරයා තවදුරටත් කියා සිටියේ කොරෝනා වසංගතය මැද ලබන ජූලි මස 20 වනදා ජන්දය පැවැත්වීමට උත්සාහ කිරීමෙන් වනුයේ ජනතාවගේ ජීවිත දැඩි අනතුරකට දමා හෝ පාර්ලිමේන්තුවේ බලය පික්පොකට් ගැසීමකට සූදානම් වීම හැර අන් දෙයක් නොවන බවද ඔහු කියා සිටියා.